T. Rosová, poslankyňa: (2010-02-05):
Navrhujem teda mojou novelu zákona na ochranu nefajčiarov, aby sme zamedzili tomu, čo ľudia nechcú, aby sme zamedzili tomu, aby sa v zariadeniach, kde sa podávajú nápoje alebo jedlá, mohlo fajčiť. V súčasnosti platná legislatíva priniesla viaceré negatívne skúsenosti. Na jednej strane istým spôsobom sa snažila obmedziť fajčenie a chrániť nefajčiarov, ale v skutočnosti nejasným znením a možnosťou obchádzať tento zákon sa dosiahol skôr opak. Problémom dnešného stavu je teda na jednej strane vymáhateľnosť platného zákona, ktorá je sťažená jeho nejednoznačnosťou. Umožňuje totiž v niektorých zariadeniach fajčiť a v iných nie, umožňuje fajčiť v takých zariadeniach, v ktorých sa nepodávajú pokrmy, navyše neponúka žiadnu definíciu tohto pojmu pokrmy. Nejednoznačné je aj vymedzenie samotného pojmu zariadenie spoločného stravovania, ktoré v súčasnosti nezahŕňa také zariadenia, v ktorých sa pokrmy iba podávajú, ale sa tam nevyrábajú ani nepripravujú. Takýto stav teda vedie k obchádzaniu zákona, resp. ku konaniu, ktoré je v rozpore s duchom tohto zákona a jeho cieľom. Zníženie obratov v zariadeniach, ktoré nechcú vo svojich priestoroch umožniť fajčenie alebo nemajú možnosť umožniť fajčenie v súlade so zákonom a sú vystavené konkurencii zariadení, niektoré takúto možnosť majú, to je ďalší dôsledok dnešného stavu legislatívy. Prax ukázala, že napriek prevahe nefajčiarov v populácii spoločenská konvencia a vysoká tolerancia k fajčiarom vedie pri možnosti fajčenia a možnosti výberu k preferencii takého zariadenia, kde sa fajčiť môže. Znamená to teda, že aj nefajčiari, pokiaľ majú medzi sebou fajčiara, prispôsobia sa mu a uprednostnia zariadenie, kde sa fajčí. Ďalším dôsledkom je možnosť fajčiť v zariadeniach, v ktorých sa nepodávajú pokrmy, a tieto zariadenia sú umiestnené v rámci uzatvorených priestorov spolu s predajňami alebo kultúrnymi a spoločenskými zariadeniami. Sú to predovšetkým prevádzky v nákupných a spoločenských centrách. To sa týka veľkého množstva návštevníkov týchto centier vrátane detí, ktoré skutočne nemajú na výber, či budú, alebo nebudú dýchať zafajčený vzduch, pretože sú nútené okolo týchto prevádzok prechádzať a tento zafajčený vzduch dýchať. Pán minister zdravotníctva opakovane vyslovil nespokojnosť so súčasným stavom legislatívy, dokonca vystúpil aj veľmi nahnevane v tejto súvislosti a naozaj prejavil úprimný záujem zmeniť túto situáciu. Na druhej strane tú možnosť, ktorú má, to znamená predložiť takúto novelu vo vláde, doposiaľ nevyužil. Robím to teda mojím návrhom novely tohto zákona s vedomím, že je to vlastne posledná skutočná možnosť počas tohto volebného obdobia dospieť k takejto zmene. Chcem apelovať na túto snemovňu, hoci je tu dnes naozaj veľmi preriedený stav, v tom zmysle, aby po nás, po tomto volebnom období, zostalo aspoň niečo, na čo bude obrovská väčšina našich občanov spomínať v dobrom a za čo bude tento parlament chváliť. Je veľmi málo tém, pri ktorých sa dve tretiny dospelých občanov Slovenska zhodnú. Jednou z nich je práve návrh na to, aby sa nefajčilo v zariadeniach, kde sa podávajú nápoje a jedlá. Dúfam, že porozumiete a vypočujete túto väčšinu našich spoluobčanov. Ďakujem vám za pozornosť.